Зэщхьэгъусэ жьыщхьэ махуэхэр
ПщIэрэ щIыхьрэ къыхуащIу псэу нэхъыжьыфIхэщ Зеикъуэ къуажэм дэс зэщхьэгъусэхэу Дыкъынэ Хьэмидбийрэ Шорэ ФатIимэтрэ. Зэгуэр къыхаха IэщIагъэм хуэпэжу ахэр илъэс куэдкIэ щылэжьащ егъэджэныгъэ IэнатIэм. Зэщхьэгъусэхэм ирагъэджахэм ящыщ куэдым я цIэр фIыкIэ Iуауэ, ехъулIэныгъэхэр яIэу мэпсэу. Я гъэсэнхэм я зэфIэкIым иригушхуэу, абыхэм ядэгуфIэу апхуэдэщ Хьэмидбийрэ ФатIимэтрэ. Езыхэм къызэралъытэмкIэ, ар я лэжьыгъэр псыхэкIуадэ зэрымыхъуам и щыхьэтщ.
1966 гъэм Шорэ ФатIимэт Зеикъуэ къуажэм дэт курыт еджапIэр фIы дыдэу къиухащ. Зы илъэскIэ школым и библиотекэм щылажьэри, къыкIэлъыкIуэ гъэм Къэбэрдей-Балъкъэр къэрал университетым химиемкIэ и къудамэм щIэтIысхьащ. Ар къиуха нэужь абы егъэджакIуэу къигъэзэжащ езыр зыщIэса курыт школым. Зи лэжьыгъэм зэфIэкI лъагэхэр къыщызыгъэлъагъуэ ФатIимэт 1994 гъэм школым и унафэщIым егъэджэныгъэ-гъэсэныгъэ IуэхухэмкIэ и къуэдзэу ягъэуващ. Жэуаплыныгъэ пылъу ар а IэнатIэм пэрытащ илъэс пщыкIутхукIэ.
Шорэм и лэжьыгъэр гурэ псэкIэ зэрырихьэкIар гулъытэншэу къэнакъым. Абы къыфIащащ «КъБР-м щIыхь зиIэ и егъэджакIуэ» цIэ лъапIэр, IуэхущIапIэ зэмылIэужьыгъуэхэм къабгъэдэкIыу щIыхь, фIыщIэ тхылъхэр къыхуагъэфэщащ.
Дыкъынэ Хьэмидбий и гъащIэри купщIафIэу къекIуэкIащ. 1940 гъэм, курыт еджапIэ нэужьым, щIыщIэ къэзыIэт гупым яхэту ар Къэзахъстаным кIуауэ щытащ. Абы къикIыжри, Тырныауз къалэм дэт Бгы-металлург комбинатым щылэжьащ.
Зауэ зэманым зи сабиигъуэр хиубыдахэм ящыщщ Дыкъынэр. Езым и ныбжьым ит куэдми хуэдэу, а зауэжьым адэншэу къигъэнат ар. Хьэмидбийрэ и къуэшымрэ дзэм къулыкъу щащIэну зэманыр къыщысым, и анэр и закъуэ мыхъун папщIэ, езыр абы къыбгъэдэнэри, щIалэ нэхъыщIэр армэм ираджауэ щытащ. Ар къэкIуэжа нэужь, и ныбжьыр зэрыщхьэдэхам щхьэкIи къамыгъанэу, 1963 гъэм Хьэмидбии армэм дашащ. ИлъэсищкIэ дзэм къулыкъу щищIэри, щIыхь тхылъхэр иIыгъыу, «старшина» цIэри иIэу къигъэзэжащ. АдэкIэ абы физкультурэмкIэ егъэджакIуэу лэжьэн щыщIидзащ Зеикъуэ дэт курыт школ №3-м. Апхуэдэуи КъБКъУ-м и тхыдэ факультетым щIэтIысхьэжри, ари къиухыжащ. ИужькIэ ар лэжьащ тхыдэмкIэ егъэджакIуэу, класс щIыб лэжьыгъэхэмкIэ къызэгъэпэщакIуэ къалэнри абы и пщэ дэлъащ илъэс 17-кIэ. 2012 гъэм Дыкъынэр пенсэм тIысыжащ.
Хьэмидбийрэ ФатIимэтрэ зэгурыIуэ зэрылъ унагъуэ дахэу илъэс 44-рэ хъуауэ зэдопсэу. Зэщхьэгъусэхэм щIалищ яIэщи, хабзэ, нэмыс яхэлъу ягъэсащ, псори унагъуэ щхьэхуэу ягъэтIысыжащ. Дадэмрэ нанэмрэ я къуэрылъху цIыкIуитхур я гурыфIыгъуэшхуэщ.
Зэщхьэгъусэхэм къадэлэжьахэм, ирагъэджахэм, благъэ-Iыхьлыхэм къыхуащI пщIэмрэ нэмысымрэ, къыхужаIэ псалъэ гуапэхэм къагъэлъагъуэ ахэр пэжым, фIым я телъхьэу нобэм къызэрысар. Апхуэдэхэрщ жьыщхьэ махуэ хъуащ зыхужаIэхэр.
Мэз Маринэ.
